《和尹少稷经干》
宋代·王洋

昔年初见君，山头日卓午。
但言奉亲欢，不道作计苦。
稍稍窥藩奉，清风涤袢暑。
论文及古人，一笑乃相许。
早知没津涯，矧肯起城府。
结交得若人，渠弥有环渚。
风帆笑沉著，健足不留伫。
如何黄卷中，尚对古人语。
田间把犂锄，笔端洒风雨。
我亦正宫悬，非君更全堵，
往作九奏歌，屈指为君数，
矧今独壮年，献爵未酬旅。
古鼎太庙牲，时花落城女。
如君作文章，两壘竟安与。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。